Lothar-Günther Buchheim

**Lothar-Günther Buchheim** (født 6. februar 1918 i Weimar, død 22. februar 2007 i Starnberg, Bayern) var en tysk forfatter, kunstmaler og kunstsamler.  Han er kjent for den internasjonale bestselgeren *Ubåten* fra 1971 som ble filmatisert i 1981 og igjen i 2018. Romanen er skrevet på bakgrunn av hans virke som krigskorrespondent i Kriegsmarine under andre verdenskrig.

## Bakgrunn
Buchheim var sønn av den tyske kunstmaleren Charlotte Buchheim (1891–1964). Han hadde en bror, Klaus Buchheim, som var to år yngre. I 1924 flyttet familien til Rochlitz i Sachsen, hvor han tilbrakte resten av barndommen, inntil familien flyttet til Chemnitz da han var 14 år. Han dro sammen med broren på en rekke sykkelturer, blant annet til Østersjøen og tegnet landskapsbilder som han senere reproduserte som linoleumstrykk. Han ble tidlig betraktet som et «malende vidunderbarn». Han produserte etter hvert bilder i en rekke ulike former og fikk sitt første offentlig oppdrag fra byen Chemitz som 17-åring.

Etter abitur i 1937 reiste han til Italia, hvor han skrev sin første bok, *Tage und Nächte steigen aus dem Strom*, som ble utgitt i 1941. Denne boken bygger på opplevelser fra en reise på Donau til Svartehavet i en sammenleggbar kajakk.

Han tok senere kunstfaglig utdannelse fra Kunstakademiet i Dresden og fra Akademie der Bildenden Künste München.

## Forfatterskap basert på krigen
Under andre verdenskrig tjenestegjorde han fra 1941 som krigskorrespondent i et propagandakompani i Kriegsmarine og tjenestegjorde på minesveiper, jager og undervannsbåt. Han steg i gradene og var ved krigens slutt løytnant.

Da han tjenestegjorde på ubåten U-96 under kommando av Heinrich Lehmann-Willenbrock, skulle Buchheim dokumentere livet ombord både gjennom tekst og bilder under båtens syvende tokt under slaget om Atlanterhavet. På grunnlag av dette materialet skrev han først novellen *Die Eichenlaubfahrt* (*Eikeblad-patruljen*), senere *Das Boot* (*Ubåten*), og til slutt *U-Boot-Krieg* (*Ubåtkrig*) i 1976.

Han skrev med denne erfaringsbakgrunnen også romanene *U-Bootfahrer* (*Ubåtmannskap*) og *Zu Tode Gesiegt* (*For seier inntil døden*). Bøkene om forholdene for ubåtene har også over  fotografier som ble tatt under krigen.

## Annet virke
Han har også skrevet romanene *Die Festung* (*Festningen*) og *Der Abschied* (*Avskjeden*). Videre har han skrevet en rekke kunstfaglige verker, med presentasjoner av blant andre Georges Braque, Henri Matisse, Pablo Picasso, Raoul Dufy, Marc Chagall, Max Beckmann, Max Kaus og Henri de Toulouse-Lautrec i serien *Buchheim Bücher*. I tillegg har han skrevet et leksikon for moderne kunst fra 1955.

Buchheim grunnla et kunstgalleri ved Starnberger See, som særlig har en stor samling av ekspresjonistiske malerier og grafikk.

## Romaner
* 1941 *Tage und Nächte steigen aus dem Strom. Eine Donaufahrt* ny utgave 2000, ISBN 3-7844-2772-3
* 1943 *Jäger im Weltmeer* 1943/1996, ISBN 3-455-11172-6
* 1973 *Ubåten*, München, 1976 ISBN 3492021751
* 1976 *U-Boot-Krieg* 1976 3. utgave 2001, ISBN 3-492-04042-X
* 1982 *Das Segelschiff* 1982 
* 1995 *Die Festung*, München, 1997 ISBN 3442438225
* 1997 *U-Boot-Krieg* ny utgave 2001, ISBN 3-937501-09-6
* 1998 *Zu Tode gesiegt. Der Untergang der U-Boote* ny utgave 2001, ISBN 3-492-04043-8
* 1998 *Die U-Boot-Fahrer* 1998, ISBN 3-937501-08-8
* 2002 *Der Abschied*, München / Zürich, 2000 ISBN 3492042732

### Filmatiseringer
* 1981 *[[Das Boot]]* – Basert på *Ubåten*
* 2018 *[[Das Boot (miniserie)|Das Boot]]* – Basert på *Ubåten* og *Die Festung*

## Æresbevisninger
* 1983 Forbundsrepublikken Tysklands fortjenstorden
* 1986 Stort fortjenstkors
* 1988 Den bayerske fortjenstorden
* 1996 Stort fortjenstkors med stjerne
* 1998 Den bayerske Maximiliansorden for vitenskap og kunst

## Referanser


## Eksterne lenker
* 
* 
* 
*  Lothar-Günther Buchheims biografi hos Buchheim-stiftelsen
*  Welt Online bildegalleri i tilknytning til hans død